**אופק צילומי אויר** היא חברה המתמחה בתחום הגיאו-אינפורמציה, מיפוי ויישומים גאוגרפיים. לחברה מספר מטוסי צילום, ציוד צילום וחישה מרחוק הכולל מצלמות אנלוגיות ודיגיטליות, מערכות סריקת לייזר וחיישנים המופעלים מהאוויר ומהקרקע.
מאז יוני 2020 החברה נמצאת בבעלות קבוצת פורמולה מערכות.

היסטוריה
--------

חברת אופק צילומי אוויר נוסדה בשנת 1987 על ידי אהוד פרידלנדר, על בסיס מעבדות צילום אופק שהוקמו בשנות השבעים על ידי שייקה אקסלרוד. בשנותיה הראשונות עסקה החברה בצילומי אוויר ממצלמות מיפוי אמריקניות (מעודפי מלחמת וייטנאם) בעיקר בתחום צילומי אוויר באינפרא-אדום לצורכי חקלאות. כעבור מספר שנים, הרחיבה החברה את פעילותה לתחומי המיפוי האווירי והלוויני המדויק, סקרים ומדידות מדויקות מהאוויר.

בשנות ה-90 של המאה ה-20 החלה החברה לפעול גם מחוץ לישראל, בין השאר הקימה חברת בת ברפובליקה העממית של סין, בשותפות עם חברת אל-אופ, שהייתה אמורה לבצע בסין פעילות צילום אווירי ומיפוי. אולם ממשלת סין לא אישרה את הקמת החברה, מחשש לחשיפת מתקנים רגישים בתחומה. אל-אופ ואופק תכננו לבצע את הצילומים במצלמות מתקדמות שפיתחה אל-אופ, המסוגלות לבצע צילום אווירי דיגיטלי. הצילומים אמורים היו להתבצע ממטוסים סיניים, וטייסים של אופק היו אמורים לשמש כמדריכים לטייסים הסיניים. בנוסף זכתה במכרז של הבנק העולמי לאספקת צילומי אוויר ומיפוי בגאורגיה. מטרת הפרויקט בגאורגיה היה ביצוע צילום ומיפוי קרקעות כדי שהשלטונות יוכלו להחזיר קרקעות שהולאמו בתקופה הקומוניסטית לבעליהם המקוריים. בנוסף, המיזם תמך בביצוע רישומים מדויקים במרשם המקרקעין במדינה, וסייע בפרויקטים לאומיים של תשתיות ובקרה, שבהם נדרש מיפוי מפורט ומדויק. החברה גם זכתה בפרויקטים דומים ברפובליקה הדומיניקנית, ברומניה, בגאנה ובהונדורס.

בשנת 1997 פתחה רשות ההגבלים העסקיים בחקירה נגד החברה, לאחר תלונה של החברה המתחרה "איירופן", שפשטה את הרגל ב-1995. אולם החקירה לא הניבה תחילה דבר. אך בינואר 2002 הוגש לבית המשפט המחוזי בירושלים אתמול כתב אישום נגד החברה ונגד בעלי מניותיה ומנהליה, אהוד ואילן פרידלנדר, וכן כנגד חברות אירופן ואינטרפן וקרלוס קצמן, מנכ"ל החברות, בעבירות על חוק ההגבלים העסקיים. לפי כתב האישום, מספטמבר 1997 ועד סוף 1998 ביצעו החברות מיזוג בפועל, בדרך של הקמת חברה משותפת בלא אישור המיזוג כחוק על ידי הממונה על ההגבלים העסקיים.

באוקטובר 1999, קיבלה החברה את זכויות הייצוג בישראל של חברת "ספייס אימג'ינג", בעלת הלוויין איקונוס (שהיה לוויין הצילום הראשון שהיה מסוגל לצלם אתרים בכדור הארץ ברזולוציה של מטר על בסיס מסחרי). כמו כן קיבלה אופק את הזיכיון לשיווק מוצרי הלוויין בישראל.

ביוני 2000, מטוס ססנה של החברה התרסק מול חוף תל ברוך בתל אביב לעיני קהל רב, דקות ספורות לאחר שהמריא מנמל התעופה דב הוז לצילומי אוויר. הטייס והצלם נהרגו.

בדצמבר 2000, זכתה החברה במכרז שפרסם המרכז למיפוי ישראל, לסיפוק צילומי אוויר לגופים ממשלתיים, בעלות של 2.5 מיליון שקל בשנה. לצורך המכרז רכשה החברה מטוס צילום חדש. מטוס המסוגל לבצע טיסות צילום בגובה רב, של כ-32 אלף רגל (כ-10 ק"מ).

בפברואר 2011 זכתה בפרויקט של הקרן האמריקאית Millennium Challenge Corporation, הפועלת למיגור הרעב והבערות במדינות אפריקה. למיפוי במדינת בורקינה פאסו באפריקה.

בשנת 2012 זכתה החברה במכרז של האיחוד האירופי למיפוי קפריסין. מטרת המכרז הייתה לסייע לרשויות המקומיות בקפריסין להציג חישובי ארנונה מדויקים לתושביהן, במטרה לשפר את גביית המיסים, כתנאי לקבלת חבילת חילוץ מהאיחוד האירופי, בעקבות משבר החוב במדינה. החברה יצרה מיפוי מפורט, לא רק של כל בית, אלא גם צילום הבתים במידול תלת-ממדי, כדי שאפשר יהיה לראות כמה קומות יש, וכך ליצור מאגר מידע מדויק לחיובי ארנונה.

ביוני 2020 רכשה קבוצת פורמולה מערכות 80% ממניות אופק מידי מייסד החברה, אודי פרידלנדר, לפי שווי שוק של 60 מיליון שקל.

מוצרים ושירותים
---------------

אופק צילומי אוויר מספקת מגוון שירותים בתחומי מיפוי אווירי וקרקעי, גיאו-אינפורמציה וסקרים גאוגרפים ופעילה ברחבי הארץ ובעולם. בחברה מועסקים כ-100 עובדים מתחומים מגוונים ביניהם: טייסים, נווטים, מהנדסי גאודזיה, מפענחי צילומי אוויר ויועצים גאוגרפים. החברה גם סיפקה במהלך השנים תמונות לאלבומי צילומי אוויר (תחום בו היא מתחרה עם חברת "אלבטרוס צילום אוויר").

* **אורתופוטו ומיפוי פוטוגרמטרי** - מיפוי הנדסי צילומי אוויר אנכיים ואלכסוניים.
* **Mobile Mapping**- מיפוי קרקעי רכוב לאיסוף נתוני מיפוי מסריקת לייזר וצילום פנורמי תוך כדי נסיעה.
* **DTM-DSM**- מידע טופוגרפי בארץ ובעולם הכולל שריג טופוגרפי (Digital Terrain Model- DTM) ושריג תכסית (Digital Surface Model- DSM)
* **Multi Vision**- טכנולוגית תצוגה תלת־ממדית של תצלומי אוויר המאפשרת מבטים אלכסוניים ואנכיים וניתוח מידות מדויקות של חזיתות מבנים.
* **סקרים גאוגרפיים ומערכות GIS**- איסוף וניתוח מידע מרחבי וגאוגרפי ובניית מערכות ממוחשבות לשכבות מידע גאוגרפי.
* **הדמאות לוויינים**- ביצוע הדמאות לווין על ידי לוויינים אירופאים, אמריקנים וישראלים.
* **מדידות גיאודטיות וקרקעיות**- מדידות בתחום ההנדסה הגיאודטית בארץ ובעולם לרבות מדידות מדויקות ומדידות תוך מבניות (Indoor).

מטוסים וחיישנים
---------------

* **מטוסים** – בבעלות החברה מספר מטוסי צילום, מהם 2 מטוסי סילון – טורבו-פרופ לביצוע צילומי אוויר בגובה רב (עד 30 אלף רגל) וברחבי העולם.
* **מצלמות** – ברשות אופק מספר מצלמות מיפוי למשימות שונות כולל אביזרי ניווט מדויקים ומערכות היקפיות.
* **LIDAR** – מערכת לייזר מוטסת למיפוי טופוגרפי מדויק של שטחים נרחבים ותיעוד תוואי כבישים, אגני ניקוז חישוב כמויות, ומידול תלת־ממדי.

קישורים חיצוניים
----------------

* 

* אתר האינטרנט הרשמי של אופק צילומי אויר
* אתר למנויים בלבד ישראל פישר, חיוב ארנונה מהשמים, באתר TheMarker‏, 24 בנובמבר 2015

הערות שוליים
------------

1. 1 2  יניב הלפרין, ‏פורמולה רוכשת את אופק צילומי אוויר לפי שווי של 60 מיליון שקלים, באתר "אנשים ומחשבים"
2. 1 2  אתר למנויים בלבד ישראל פישר, חיוב ארנונה מהשמים, באתר TheMarker‏, 24 בנובמבר 2015
3. ↑  דרור מרום, שנגחאי, ‏בוטלה תוכנית הקמת חברה של אל-אופ ואופק לצילומי אוויר בסין, באתר גלובס, 1 בספטמבר 1998
4. ↑  דרור מרום, ‏אופק זכתה במיכרז לאספקת צילומי אוויר בגרוזיה, באתר גלובס, 25 בנובמבר 1999
5. ↑  דרור מרום, ‏אופק צילומי אוויר תסייע להחזיר קרקעות שהולאמו בגרוזיה בתקופה הקומוניסטית, באתר גלובס, 14 באוגוסט 2000
6. ↑  זוהר בלומנקרנץ, אופק תבצע מיפוי של שטחי חקלאות בהונדורס ב-6 מיליון שקל, באתר הארץ, 11 באפריל 2001
7. ↑  הבנק העולמי בחר באופק צילומי אויר לפרוייקט מיפוי גדול באמריקה הלטינית, באתר TheMarker‏, 10 באפריל 2001
8. ↑  דרור מרום, ‏תדמור בודק אם אופק צילומי אוויר קשורה להתמוטטות המתחרה איירופן ב-1995, באתר גלובס, 7 בנובמבר 1999
9. ↑  אמיר הלמר, הוגש כתב אישום נגד אופק ואירופן על עבירות הגבלים עסקיים בתחום צילומי אוויר, באתר TheMarker‏, 1 בינואר 2002  
אורה קורן, אסף ברגרפרוינד, הוגש כתב אישום נגד אופק ואירופן בגין עבירות מונופול, באתר הארץ, 1 בינואר 2002
10. ↑  דוד חיון, ‏אופק קיבלה את הייצוג של ספייס אימג'ינג מארה"ב, באתר גלובס, 17 באוקטובר 1999
11. ↑  אלון חכמון, טייס וצלם נהרגו בהתרסקות מטוס קל בחוף תל-אביב, באתר ynet, 23 ביוני 2000
12. ↑  דרור מרום, ‏אופק צילומי אוויר זכתה במכרז של המרכז למיפוי ישראל, באתר גלובס, 24 בדצמבר 2000
13. ↑  זוהר בלומנקרנץ, חברת אופק זכתה במכרז אמריקאי בהיקף של מיליון דולר למיפוי בורקינה פאסו, באתר TheMarker‏, 22 בפברואר 2011
14. ↑  אלבומים וקטלוגים, באתר הארץ, 19 בנובמבר 2001

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 31151431604856301988
* WorldCat: viaf-31151431604856301988

 |